ประชาชนร่วมไว้อาลัย ลอยอังคาร "จ่าแซม" กลางลำน้ำโขงที่นครพนม
วันนี้ 29 กรกฎาคม 2561 ที่จังหวัดนครพนม นายสมชาย วิทย์ดำรงค์ ผู้ว่าราชการจังหวัดนครพนม เป็นประธานฝ่ายฆราวาส และพระพุทธิวงศ์วิวัฒน์ เจ้าอาวาสวัดพระธาตุดอยตุง เจ้าคณะอำเภอแม่สาย รักษาการเจ้าอาวาสวัดพระสิงห์ เป็นประธานฝ่ายสงฆ์ นำนายวิชัย-นางสำราญ กุนัน บิดามารดา นาวาตรี สมาน กุนัน หรือจ่าแซม วีรบุรุษถ้ำหลวง พร้อมด้วยนางวลีพร กุนัน ภรรยาจ่าแซม ตลอดจนนายบดินทร์ เทียมภักดี ปลัดอาวุโสอำเภอแม่สาย ตัวแทนผู้ว่าราชการจังหวัดเชียงราย พระโค้ชเอกพล (พระวิสารโท) 11 สามเณรหมูป่าอะคาเดมี และเด็กชายอดุลย์ สามออน ผู้นับถือศาสนาคริสต์ และผู้ปกครองหมูป่า ตลอดจนประชาชนในพื้นที่ต่าง ๆ ที่เดินทางมาแสดงความไว้อาลัยร่วมประกอบพิธีลอยอังคาร นาวาตรี สมาน กุนัน ที่กลางแม่น้ำโขง จังหวัดนครพนม ซึ่งเป็นสถานที่ที่จ่าแซมชื่นชอบและพบรักกับภรรยา
 
โดยในเวลา 09.00 น. ทุกคนได้พร้อมกันที่บริเวณลานพญาศรีสัตตนาคราช ทั้งนี้ นายสมชาย วิทย์ดำรงค์ ผู้ว่าราชการจังหวัดนครพนม ได้มอบรูปหล่อองค์พญาศรีสัตตนาคราชให้แก่ครอบครัวกุนัน เพื่อกราบไหว้บูชาและเป็นเครื่องยึดเหนี่ยวจิตใจ ให้ทุกคนมีกำลังใจในการดำเนินชีวิตต่อไป ก่อนที่จะเดินทางไปที่ท่าเทียบเรือการท่องเที่ยว หน้าตลาดอินโอจีนเพื่อขึ้นเรือที่ทางหน่วยเรือรักษาความสงบเรียบร้อยตามลำแม่น้ำโขงจัดไว้ให้ จำนวน 3 ลำ นำพาพ่อแม่ ภรรยาและญาติ ลงเรือเพื่อลอยอังคารนาวาตรี สมาน กุนัน หรือจ่าแซม วีรบุรุษถ้ำหลวง กลางลำแม่น้ำโขง 

ทั้งนี้ เถ้าอัฐิของจ่าแซมได้แบ่งออกเป็น 2 ส่วน โดยส่วนที่หนึ่งได้นำมาลอยอังคารที่กลางลำแม่น้ำโขงในวันนี้ ขณะที่ อีกส่วนญาติจะได้ปรึกษากันก่อนว่าจะนำไปบรรจุเก็บไว้ที่ใด